2. ปัจจัยความเสี่ยง

ในการดำเนินงานของกลุ่มบริษัท
มีปัจจัยความเสี่ยงที่เกี่ยวข้องและอาจมีผลกระทบโดยตรงต่อกลุ่มบริษัท และ/หรือ
ผู้ลงทุนอย่างมีนัยสำคัญ ดังรายละเอียดต่อไปนี้

1.  ความเสี่ยงด้านบุคลากร

ธุรกิจโฆษณาเป็นธุรกิจบริการ ซึ่งต้องอาศัยบุคลากรเป็นหลักในการดำเนินธุรกิจ เช่น
งานด้านความคิดสร้างสรรค์ (Creative) ด้านการวางกลยุทธ์ (Strategic planning)
ด้านบริหารงานลูกค้า (Client services) บุคลากรเหล่านี้จะเป็นผู้สร้างสรรค์ความคิด
ผลิตชิ้นงาน และวางกลยุทธ์การทำงานให้กับลูกค้า
หากมีการสูญเสียบุคลากรซึ่งดูแลลูกค้าหลักของบริษัท
อาจเป็นเหตุให้ลูกค้าที่บุคคลนั้นดูแลมีความไม่มั่นใจในผลงานของบริษัท

เพื่อเป็นการลดการสูญเสียบุคลากรที่สำคัญเหล่านั้น บริษัทได้กำหนดมาตรการต่างๆ ขึ้นมามากมาย
และที่เป็นมาตรการสำคัญซึ่งบริษัทได้กำหนดเป็นนโยบายให้มีการนำมาใช้อย่างต่อเนื่องได้แก่

(1) อบรมและพัฒนา

การอบรมและพัฒนาเป็นหนึ่งในกิจกรรมที่บริษัทให้ความสำคัญเป็นอย่างมาก
บริษัทได้จัดสรรงบประมาณเพื่อกิจกรรมนี้อย่างต่อเนื่อง
พนักงานทุกคนในบริษัทมีโอกาสเข้ารับการอบรมในเนื้อหาที่เกี่ยวข้องกับการทำงานโดยตรง
และเนื้อหาอื่นๆ ที่เกี่ยวข้องกับการเป็นพนักงานที่พึงประสงค์ขององค์กร อาทิ การเป็นผู้นำ
การทำงานเป็นทีม และการพัฒนาคุณภาพของงานให้มีประสิทธิภาพและประสิทธิผลมากขึ้น ฯลฯ

ลักษณะการจัดการอบรมและพัฒนาของบริษัทจัดขึ้นทั้งภายในบริษัทโดยวิทยากรจากทั้งภายในและภายนอกบริษัท
และการจัดอบรมนอกสถานที่โดยวิทยากรผู้ทรงคุณวุฒิในสาขาต่างๆ นอกจากนั้นแล้ว
บริษัทยังจัดส่งพนักงานเข้ารับการอบรมในประเด็นต่างๆ
ในสถาบันวิชาชีพตามความเหมาะสมอยู่เป็นระยะๆ

(2) ส่งเสริมโอกาสการเติบโตในองค์กร

เพื่อเสริมสร้างประสิทธิภาพในการดำเนินงานอย่างต่อเนื่อง
และส่งเสริมบุคคลรุ่นใหม่ที่มีความรู้ความสามารถ
และความตั้งใจที่ต้องการเป็นส่วนร่วมกับความสำเร็จของบริษัททั้งในปัจจุบันและอนาคต
บริษัทเปิดโอกาสให้พนักงานที่ได้รับการคัดสรรมีโอกาสและสิทธิในการก้าวสู่การเป็นผู้บริหารรุ่นใหม่ในอนาคตของบริษัท

(3) เปิดโอกาสให้มีการโยกย้ายตำแหน่ง

สำหรับพนักงานที่มีความรู้ความสามารถและปรารถนาที่จะมีส่วนร่วมกับความสำเร็จของบริษัทแต่ค้นพบตัวเองภายหลังว่าไม่เหมาะสมกับตำแหน่งงานที่ตนเองทำอยู่ในปัจจุบัน
บริษัทเปิดโอกาสให้พนักงานเหล่านี้ได้โยกย้ายตำแหน่งตามความเหมาะสม
และเพื่อเพิ่มพูนความสามารถในการทำงานในหน้าที่การงานในตำแหน่งใหม่
บริษัทได้เปิดโอกาสให้พนักงานเหล่านี้ได้รับการ
อบรมในเนื้อหาที่จำเป็นสำหรับภารกิจใหม่เหล่านั้นด้วย

(4) แบ่งบุคลากรออกเป็นกลุ่มๆ (Brand Team)

การแบ่งบุคลากรออกเป็นกลุ่มเป็นนโยบายการบริหารทีมเล็กโดยหัวหน้าทีมแต่ละทีมนั้นๆ
ทำหน้าที่พัฒนาและดูแลพนักงานในทีม วิธีการเช่นนี้
บริษัททำควบคู่ไปกับการอบรมและพัฒนาการเป็นผู้นำที่ดีแก่องค์กรให้กับหัวหน้าทีมเหล่านั้นเพื่อให้หัวหน้าทีมเหล่านั้น
มีหลักการเดียวกันในการรักษา พัฒนา
และดูแลพนักงานในทีมให้ทำงานอย่างมีประสิทธิภาพและมีความภักดีต่อบริษัทอย่างแท้จริง
การแบ่งกลุ่มบุคลากรออกเป็นกลุ่มเช่นนี้ยังช่วยให้การให้บริการลูกค้าแต่ละรายมีความรวดเร็วและมีประสิทธิภาพด้วย

(5) การให้รางวัลสนับสนุนการสร้างผลงาน

การให้รางวัลสนับสนุนการสร้างผลงานเป็นหนึ่งในกิจกรรมที่บริษัทจัดทำขึ้นอย่างต่อเนื่อง
ทั้งนี้เพื่อเป็นกำลังใจให้กับพนักงาน ส่งเสริมการทำงานเป็นทีม
และส่งเสริมการสร้างผลงานซึ่งจะนำมาซึ่งชื่อเสียง และรายได้ให้กับบริษัท

(6) การจัดกิจกรรมนอกสถานที่

ในการจัดกิจกรรมนอกสถานที่ร่วมกันระหว่างพนักงานต่างๆ นั้น
บริษัทเน้นการจัดกิจกรรมที่กระตุ้นให้พนักงานรู้จักบริษัท รู้จักกันเอง รู้สึกเป็นส่วนหนึ่งของบริษัท
และมีความเป็นทีมอยู่เสมอ กิจกรรมที่บริษัทจัดเป็นประจำทุกปี
และพนักงานทุกคนสามารถเข้าร่วมได้คือ การจัดงานสังสรรค์ปีใหม่ การจัดท่องเที่ยวประจำปี
การจัดกิจกรรมเพื่อสร้างทีม การอบรมต่างๆ เป็นต้น

(7) การตัดสินใจโดยมติคณะกรรมการสวัสดิการ และคณะกรรมการเฉพาะกิจ

ในการตัดสินใจใดๆ ที่เกี่ยวข้องกับสวัสดิการพนักงาน หรือ เกี่ยวข้องกับพนักงานโดยรวม
บริษัทกำหนดเป็นนโยบายว่าต้องเป็นการตัดสินใจโดยคณะกรรมการสวัสดิการ
หรือคณะกรรมการเฉพาะกิจต่างๆ ซึ่งเป็นตัวแทนจากพนักงานทุกกลุ่มในบริษัทอย่างแท้จริง
วิธีการเช่นนี้
ทำให้พนักงานรู้สึกมีส่วนร่วมในการบริหารบริษัทและมีความรู้สึกรับผิดชอบต่อนโยบายและกิจกรรมต่างๆ
ที่บริษัทจัดขึ้น

1.  ความเสี่ยงด้านการพึ่งพาลูกค้ารายใหญ่

บริษัทมีลูกค้ารายใหญ่ จำนวน 2 ราย ได้แก่ ฮอนด้า กรุ๊ป และบริษัท อุตสาหกรรมอาหารวันไทย
จำกัด ซึ่งมีสัดส่วนประมาณร้อยละ 81 ของบิลลิ่งบริษัท
โดยลูกค้าดังกล่าวเป็นลูกค้าของบริษัทตั้งแต่เริ่มเปิดดำเนินการ
แต่อย่างไรก็ตามจากสภาพการแข่งขันในธุรกิจ
บริษัทมีความเสี่ยงที่จะสูญเสียรายได้บางส่วนจากลูกค้าเหล่านี้ ซึ่งอาจกระทบต่อรายได้ของกิจการ
บริษัทได้พยายามลดความเสี่ยงของการเกิดกรณีดังกล่าว
โดยเน้นการพัฒนาคุณภาพของการให้บริการให้สอดคล้องกับสภาวะตลาดและพฤติกรรมผู้บริโภคที่เปลี่ยนแปลงไปอย่างต่อเนื่อง
อีกทั้งยังได้จัดสรรทีมงานเฉพาะสำหรับการให้บริการลูกค้าหลักเป็นพิเศษ

2.  ความเสี่ยงด้านการเปลี่ยนแปลงเทคโนโลยีในการผลิตผลงาน

เทคโนโลยีปัจจุบันมีการเปลี่ยนแปลงอย่างรวดเร็ว สำหรับธุรกิจตัวแทนโฆษณานั้น
การเรียนรู้วิธีการใช้ซอฟท์แวร์สำหรับผลิตผลงานนั้นสามารถนำเสนอชิ้นงานในรูปแบบที่ลูกค้าพึงพอใจได้
บริษัทใดที่ไม่สามารถพัฒนาทรัพยากรบุคคลให้ทันต่อการเปลี่ยนแปลงดังกล่าว
อาจสูญเสียลูกค้าและส่วนแบ่งการตลาด ซึ่งบริษัทได้ตระหนักถึงความสำคัญในเรื่องนี้
จึงได้ส่งบุคลากรไปอบรมเป็นระยะ เพื่อให้เรียนรู้เทคโนโลยีใหม่ๆ ในการทำโฆษณา
และนำความรู้ที่ได้มาแนะนำบุคลากรอื่นในบริษัท
รวมทั้งการเรียนรู้จากกลุ่มบริษัทที่กระจายอยู่ในประเทศต่างๆ เกี่ยวกับทิศทางของธุรกิจ
และรูปแบบใหม่ๆ ในการให้บริการ

3.  ความเสี่ยงจากการเกิดขึ้นของผู้เชี่ยวชาญด้านสื่อ

ในช่วงที่ผ่านมา ธุรกิจโฆษณามีการเปลี่ยนแปลงการคิดค่าธรรมเนียมต่างๆ
ไม่ว่าจะเป็นค่าธรรมเนียมในการซื้อสื่อหรือการให้บริการต่างๆ สำหรับค่าธรรมเนียมการซื้อสื่อนั้น
ลูกค้าให้ความสำคัญต่อการวางแผนการซื้อสื่อเพื่อให้เข้าถึงกลุ่มเป้าหมายได้อย่างทั่วถึงและมีประสิทธิภาพมากขึ้น
ทั้งนี้ภายใต้เงื่อนไขงบประมาณที่ประหยัด
ในการนี้ลูกค้าอาจจ้างบริษัทโฆษณาทำเฉพาะการสร้างสรรค์งาน
แล้วเลือกใช้บริการของผู้เชี่ยวชาญด้านการวางแผนเลือกสื่อ และซื้อสื่อของบริษัทอื่น

ด้วยบริษัทเล็งเห็นโอกาสการเกิดความเสี่ยงเช่นนี้ จึงได้ร่วมดำเนินธุรกิจกับบริษัทมีเดีย
อิสระที่มีความเชี่ยวชาญด้านสื่อ ได้แก่ 1.) กลุ่ม อีจีส (อังกฤษ) โดยผ่านบริษัท คาราท
(ประเทศไทย) จำกัด และ 2.) มีเดียเอดจ์ : ซีไอเอ (Mediaedge : cia)
ซึ่งเป็นหนึ่งในบริษัทกรุ๊ปเอ็ม (GroupM) โดยผ่านบริษัท มีเดียเอดจ์ : ซีไอเอ ประเทศไทย
ซึ่งทั้งสองกลุ่มเป็นบริษัทที่มีความเชี่ยวชาญด้านสื่อชั้นนำ และให้บริการด้านสื่ออย่างครบวงจร
ตั้งแต่การวางแผนสื่อ เลือกสื่อ จองสื่อ ตลอดจนการซื้อสื่อให้ลูกค้าของบริษัท
ส่งผลให้บริษัทสามารถวางแผนและซื้อสื่อได้ในปริมาณที่มาก มีประสิทธิภาพและประสิทธิผลมากยิ่งขึ้น
จึงทำให้สามารถให้บริการและเสนอราคาแก่ลูกค้าได้อย่างเหมาะสม